31987R1638
L 153/7
JURNALUL OFÍCIAL AL UNIUNII EUROPENE
REGULAMENTUL (CEE) NR. 1638/87 AL CONSILIULUI
din 9 iunie 1987
privind dimensiunea minimă a ochiurilor năvoadelor marine folosite la pescuitul putasuului în partea zonei acoperite de Convenția asupra viitoarei cooperări multilaterale în zonele de pescuit din Atlanticul de Nord-Est care se întinde dincolo de apele maritime aflate sub jurisdicția de pescuit a părților contractante ale convenției
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 170/83 al Consiliului din 25 ianuarie 1983 privind instituirea unui sistem comunitar de conservare și administrare a resurselor de pescuit (1), în special articolul 11,
având în vedere propunerea Comisiei,
întrucât, conform articolului 2 din Regulamentul (CEE) nr. 170/83, Consiliul are datoria de a pune la punct, în lumina avizelor științifice disponibile, măsurile de conservare necesare pentru realizarea obiectivelor enunțate la articolul 1 din respectivul regulament;
întrucât Convenția asupra viitoarei cooperări multilaterale în zonele de pescuit din Atlanticul de Nord-Est, numită în continuare „convenția”, a fost aprobată prin decizia 81/608/CEE (2); întrucât convenția a intrat în vigoare la 17 martie 1982;
întrucât comisia constituită conform convenției adoptă, la 20 noiembrie 1986, o recomandare referitoare la mărimea minimă a ochiurilor năvoadelor marine folosite la pescuitul putasuului în partea zonei acoperită de convenție care se întinde dincolo de zonele aflate sub jurisdicția de pescuit a părților contractante, recomandare devenită obligatorie pentru Comunitate la 7 februarie 1987;
întrucât Comunitatea trebuie să ia măsurile necesare pentru a asigura respectarea acestei recomandări de către navele Comunității,
ADOPTĂ PREZENTUL REGULAMENT:
Articolul 1
(1) Se interzice navelor aflate sub pavilionul unui stat membru sau înregistrate într-un stat membru utilizarea năvoadelor marine cu ochiuri sub 35 de milimetri pentru pescuitul putasuului în partea zonei acoperită de convenție care se întinde dincolo de apele maritime aflate sub jurisdicția de pescuit a părților contractante ale convenției.
Zona acoperită de convenție este definită în anexa Regulamentului (CEE) nr. 1899/85 (3).
(2) Se consideră că o navă practică pescuitul de putasu atunci când deține la bord o cantitate de putasu de peste 50 % din greutatea cantității totale de putasu și alte specii de pește care se află la bord.
Un năvod marin este definit ca o plasă remorcată destinată capturii speciilor halieutice care trăiesc între două ape, inclusiv apele aflate aproape de suprafață.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 9 iunie 1987.